b'\n_START_ARTICLE_\nCerkev sv. Trojice, Odranci\n_START_SECTION_\nZgodovina\n_START_PARAGRAPH_\nLeta 1862 so v Odrancih zgradili kapelo Svete Trojice, s preprostim oltarjem s kipoma Marije z Jezusom in svetega Jo\xc5\xbeefa. Kapela je stala do 1965. leta, ko je cerkveni odbor zemlji\xc5\xa1\xc4\x8de, na katerem je stala kapelica, odstopil ob\xc4\x8dini. 1. oktobra 1944 je bila ustanovljena samostojna \xc5\xbeupnija. Ob ustanovitvi samostojne \xc5\xbeupnije je bilo dolo\xc4\x8deno, da bo nova \xc5\xbeupnijska cerkev stala na prostoru, kjer je stala kapela, saj drugega stavbnega zemlji\xc5\xa1\xc4\x8da \xc5\xbeupnija ni imela. Pokazalo pa se je, da ta prostor ni bil primeren, ker je bil preozek. Pozneje so za gradnjo pridobili novo zemlji\xc5\xa1\xc4\x8de, na podlagi darov in zamenjav._NEWLINE_Izmed idejnih zasnov, ki jih je naredil arhitekt Janez Valentin\xc4\x8di\xc4\x8d, se je cerkveni odbor odlo\xc4\x8dil za osmerokotno cerkev, \xc5\xbeal pa zamisli o gradnji ni bilo lahko izpeljati. Aprila 1946 je bila pro\xc5\xa1nja za izdajo gradbenega dovoljenja za cerkev celo zavrnjena, \xc4\x8deprav so medtem verniki \xc5\xbee naredili veliko opeke, navozili gramoz in pesek. Material, ki so ga verniki pripravili za gradnjo cerkve, so porabili leta 1948 za gradnjo zadru\xc5\xbenega doma. Verniki so se s\xc4\x8dasoma sprijaznili, da zidane cerkve ne bo mogo\xc4\x8de zgraditi v kraj\xc5\xa1em \xc4\x8dasovnem obdobju, zato so postavili leseno cerkveno stavbo, ki so jo uporabljali 17 let. V tem \xc4\x8dasu pa so stekla prizadevanja za pravo, zidano cerkev. Dovoljenje zanjo so dobili 9. septembra 1964, 5. julija 1967 so jo blagoslovili, 17. aprila 1977 pa \xc5\xa1e posvetili Sveti Trojici.  _NEWLINE_Po dograditvi cerkve so zbrali denar za freske, ki jih je na povr\xc5\xa1ini 200 kvadratnih metrov naredil akademski slikar in duhovnik Stane Kregar in so glede na povr\xc5\xa1ino njegovo \xc5\xbeivljenjsko delo. Leta 1983 so povi\xc5\xa1ali cerkveni stolp in vanj namestili tri zvonove. Leta 1987 so k \xc5\xbeupni\xc5\xa1\xc4\x8du, ki je prav tako novej\xc5\xa1e, prizidali verou\xc4\x8dno u\xc4\x8dilnico in stanovanje.  _NEWLINE_Pri vsem tem pa ima  mnogo zaslug tudi \xc5\xbeupnik in dolgoletni dekan Lojze Kozar, ki je znan tudi po svojih literarnih delih.\n_START_SECTION_\nNesre\xc4\x8da med gradnjo\n_START_PARAGRAPH_\nMed izgradnjo cerkve je pri\xc5\xa1lo do hude nesre\xc4\x8de. 14. marca 1966 se je med gradbenimi deli podrla cerkvena kupola, pri \xc4\x8demer je \xc5\xbeivljenje izgubilo osem ljudi. Pozneje je bil \xc5\xbertvam na trati pred cerkvijo postavljen spomenik, na katerem so vklesana njihova imena.\n_START_SECTION_\nArhitektura\n_START_PARAGRAPH_\nOsmerokotno cerkev iz leta 1947 pokriva plitva kupola. Notranj\xc5\xa1\xc4\x8dina je poslikana s Kregarjevo poslikavo. Cerkev je delo arhitekta Valentin\xc4\x8di\xc4\x8da.'